Мэталюрг Жлобін

«**Мэталю́рг**» — беларускі хакейны клюб з Жлобіну, выступае ў Беларускай экстралізе. Трохразовы чэмпіён Беларусі.

## Гісторыя
### Першае зьяўленьне
Першая каманда была ўтвораная за савецкім часам ў 1985 годзе. Жлобінская дружына брала ўдзел у другім дывізіёне чэмпіянату БССР. Празь некаторы час каманда атрымала назва «Белсталь», а таксама прабілася ў найвышэйшы дывізіён чэмпіянату БССР. Па здабыцьці незалежнасьці Беларусі клюб спачатку гуляў на аматарскім узроўні, дзе здабыў перамогу, прасунуўшыся ў найвышэйшую лігу. Дэбют у айчынным першынстве адбыўся ў сэзоне 1994—1995 гадоў. «Белсталь» заняла чацьверты радок, апярэдзіўшы менскія «Тарпэда» і «Юнацтва». У наступны сэзон жлобінцы таксама былі чацьвертымі, але толькі чатыры каманды бралі ўдзел у чэмпіянаце. У той жа сэзон каманда досыць удала гуляла ў навастворанай Усходне-эўрапейскай хакейнай лізе, дзе паводле першага этапу спынілася на трэцім радку, але ў розыгрышы мэдалёў апусьцілася на чацьвертае месца, прапусьціўшы наперад рыскі «Юніярс». Пасьля сэзону каманда спыніла сваё існаваньне.

### Перараджэньне

29 траўня 2006 году клюб быў утвораны нанова пад назовам «Мэталюрг». 5 жніўня 2006 году каманда правяла свой першы афіцыйны матч супраць «Віцебску» ў Кубку Беларусі. Сустрэча скончылася на карысьць жлобінцаў 2:3. Ачоліў калектыў трэнэр Яўген Лебедзеў. Амаль палову дэбютнага сэзону ў Экстралізе жлобінцы гулялі ў Гомлі, бо хатні лядовы палац яшчэ ня быў дабудаваны. Першую гульню каманда з Гомельскай вобласьці згуляла дома 8 студзеня 2007 году супраць «Віцебску». «Мэталюрг» заняў восьмы радок у рэгулярных сэзоне, але саступіў «Кераміну» ў чвэрцьфінале плэй-оф. Сапраўднымі зоркамі таго сэзону сталі браты Павал і Аляксей Волчакі, якія ўдвох зарабілі 70 пунктаў. Улетку жлобінцы значна падмацаваліся адразу трыма латыскімі хакеістамі. Гэтак зь «Юнацтва» перайшоў Мікеліс Рэдліхс, з расейскага «Хіміку» далучыўся Аляксейс Шыракаўс, а славацкі «Попрад» зьмяніў на «Мэталюрг» Мартыньш Цыпуліс. Зь менскага «Дынама» ў Жлобін пераехаў абаронца Андрэй Башко. Падчас сэзону працоўную ўгоду з каманда склаў Аляксей Круцікаў. У выніку жлобінцы скончылі рэгулярны сэзон на пятым месцы, але ў чвэрцьфінале саступілі ў сэрыі «Віцебску». Пасьля сэзону лідэры сышлі з каманды, але застаўся Круцікаў. Зь менскага «Дынама» да каманды далучыўся Мікіта Восіпаў. Жлобінцы занялі трэці радок у рэгулярным сэзоне і, нарэшце, пераадолелі чвэрцьфінал плэй-оф пасьля перамогі ў «Кераміна». Паўфінал склаўся для клюбу няўдала, «Гомель» выгуляў у сэрыі зь лікам 3:0.

У 2010 годзе пачаўся залаты час «Мэталюргу». Каманда прасунулася ў фінал Кубка Беларусі 2010 году. Яшчэ тройчы запар жлобінцы траплялі ў фінал, здабыўшы тытул толькі аднойчы ў 2011 годзе. Гэтыя тры гады «мэталюргі» кожным разам зьяўляліся на п’едыстале. Спачатку здабыўшы срэбра, а праз год у 2012 годзе залатыя мэдалі. У рангу чэмпіёнаў «Мэталюрг» здабыў срэбра, прагуляўшы ў фінале «Нёману», які ў папярэдні сэзон быў срэбным прызэрам. У студзені 2013 году жлобінцы бралі ўдзел фінальным этапе Кантынэнтальнага кубку, дзе здабылі срэбра, прапусьціўшы наперад украінскі «Данбас» з КХЛ. Аднымі з найлепшымі гульцамі таго часу былі брамнік Дзьмітры Мільчакоў, які пазьней далучыўся да менскага «Дынама» з КХЛ, расейскі абаронца Андрэй Сьпірыдонаў, беларускі нападнік Кірыл Брыкун. Галоўным трэнэрам калектыву быў бацька памянёнага абаронцы Васіль Сьпірыдонаў.

### Заняпад
Усё скончылася тым, што ў «Мэталюргу» былі складанасьці зь фінансамі. Рубам ставілася пытаньне наконт існаваньня каманды. «Мэталюрг» выратаваўся і кіраўніцтва склала пагадненьне зь менскім «Дынама», стаўшы фарм-клюбам «зуброў». Тым ня менш вынікі пагоршыліся. Клюб усё ж такі быў сярод лідэраў Экстралігі, але вышэй за чвэрцьфінал не падымалася. Выключэньнем быў толькі першы сэзон па сыходзе лідэраў каманды. У лістападзе 2014 годзе галоўны трэнэр Павал Зуброў увайшоў у штаб расейскай «Сібіры». Новым трэнэрам быў прызначаны Аляксей Аляксееў. У красавіку 2015 году ачоліў каманду Андрэй Калесьнікаў, які раней кіраваў фарм-клюбам «Мэталюрг-2». Беларускі трэнэр працаваў з «сталяварамі» да сакавіка 2018 году. Але ягоны наступнік Аляксандар Палішчук не затрымаўся на пасадзе, а пасьля каманду падхапіў у верасьні 2018 году Аляксандар Гаўрылёнак. Праз год Гаўрылёнак быў пераведзены на працу ў другую каманду, а галоўную дружыну ачоліў Эдуард Валівулін. На Кубак Беларусі 2019 году «Мэталюрг» ня быў дапушчаны праз наяўнасьць неаплачанай запазычанасьці як хакеістам, гэтак і нацыянальнай фэдэрацыі. Напрыканцы жніўня кіраўніцтва паведаміла пра ліквідацыю ўсіх даўгоў, дзякуючы чаму быў дапушчаны да ўдзелу ў Экстралізе.

### Новыя посьпехі

Перад сэзонам 2020—2021 гадоў «Мэталюрг» зноў зьмяніў галоўнага трэнэра. Таксама да клюбу далучыліся дасьведчаныя гульцы, як то Сяргей Топаль, Аляксандар Яронаў і Аляксей Яфіменка. Вярнуўся і брамнік Мільчакоў, які некалі здабываў залатыя мэдалі з жлобінцамі. Да шэрагу «воўкаў» перайшоў малады пэсрпэктыўны гулец Віталь Пінчук. Нападнік клюбу Аляксей Міхноў прагназаваў клюбу месца ў тройцы найлепшых. Клюб на доўгі час замацаваўся на чацьвертым месцы, але потым апусьціўся на шостую пазыцыі, фінішаваўшы ў выніку пятым у рэгулярным сэзоне. У плэй-оф «Мэталюрг» перагуляў «Дынама-Маладэчна», а потым у зацятай барацьбе зь лікам 4:3 у сэрыі прагуляла «Юнацтву» ў паўфінале. Па сэзоне жлобінцы зладзілі моцную трансфэрную кампанію, прыдбаўшы абаронцу «Лякаматыву» Алега Гарошка, аднаго з найлепшых нападнікаў Арцёма Кіслага, а таксама расейцаў з УХЛ Аляксандра Цімірова, Аляксандра Самойлава, Даніла Мокрушава ды з МХЛ Паўла Купчыхіна. Галоўным трэнэрам быў прызначаны дасьведчаны спэцыяліст Дзьмітры Краўчанка. «Мэталюрг» хутка ўвайшоў у групу лідэраў і да сканчэньня першага этапу рэгулярнага сэзону рухаўся на лідуючых пазыцыях. Клюб скончыў рэгулярны сэзон на другім радку, а расейцы Міхноў і Ціміроў ачолілі сьпіс найлепшых бамбардзіраў лігі. «Мэталюрг» безь перашкодаў выбіў у чвэрцьфінале плэй-оф «Дынама-Маладэчна». У паўфінале ў зацятай барацьбе «воўкі» пераадолілі супраціў «Шахцёра», у апошнім сёмым матчы сэрыі выгуляўшы зь лікам 5:0. У фінале ў такой жа зацятай барацьбе «Мэталюрг» перамог «Юнацтва» і ў другі раз у сваёй гісторыі стаў чэмпіёнам краіны. Улетку 2022 году з клюбу сышоў шэраг лідэраў, але засталіся Міхноў і Самойлаў. Да складу далучыліся беларусы Сяргей Касьціцын і Сяргей Багалейша, а таксама расейцы уладальнік Кубка Гагарына Міхаіл Анісін, Яраслаў Сергіеўскі і Ігар Вугольнікаў. Рэгулярны сэзон атрымаўся не такім пасьпяховы як папярэдні, але плэй-оф быў удалым. Перагуляўшы «Гомель» і «Шахцёр», «Мэталюрг» у фінале ў працяглай сэрыі выгуляў «Нёман».

## Склад
 году

## Крыніцы

## Вонкавыя спасылкі
* Афіцыйны сайт

Катэгорыя:Беларускія хакейныя клюбы